यूएईका मैदान भए पनि नेपाली टिमलाई समर्थक गर्ने दर्शकको कहिल्यै कमी भएन । नेपालको खेल कीर्तिपुरमै भइरहेको छ र त्यही मैदानमा बसेर फोटो खिचिरहेको छु कि भन्ने पनि झझल्को आइरह्यो । शारजहामा भएको नेपाल र अफगानिस्तानको खेलमा करिब ८ हजार नेपाली समर्थक थिए । र, अन्य खेलमा पनि कम्तीमा २ हजारको हाराहारीमा उपस्थित भई नै रहे । उज्ज्वल भविष्य खोज्दै विदेशिएका नेपालीहरू अफिस नै बिदा लिएर नेपालको झन्डा बोक्दै आफ्ना खेलाडीलाई समर्थन गर्न आइरहे । नयाँ सहर बिरानो लागे पनि नेपाली टिमको प्रदर्शनले आफ्नै देशमा बसिरहेको जस्तो ‘फिल’ भई नै रह्यो । आफ्नो देश पहिलोपल्ट विश्वकप पुग्दाकोे क्षणको साक्षी त्यसमा पनि आफ्नै क्यामेरामा कैद गर्न पाउँदाको खुसी मैले अहिलेसम्म अनुभव गर्न पाएको थिइनँ ।
